ባሕላዊ የእርቀ ሠላም ሥነ ስርዓት አካባቢው ሠላም እንዲሆን ማስቻሉን የዚገም ወረዳ ነዋሪዎች ተናገሩ፡፡
ባሕር ዳር፡ ጥቅምት 09/2012 ዓ.ም (አብመድ) ወይዘሮ አቡኔ የኔአባት የዚገም ወረዳ ነዋሪ ናቸው፡፡ ከዚህ በፊት ከቡና አጣጭ ጎርቤታቸው ጋር በመሬት ወሰን ጉዳይ በመካከላቸው አለመግባባት ይፈጠራል፡፡ ችግሩ አብረው ለዘመናት ክፉ ደጉን ያሳለፉ፣ ሲወጡ ሲገቡ የእግዜር ሰላምታ የሚለዋወጡ፣ በልጅ ፣ በከብት የማይተጣጡ ጎረቤታሞችን የሚያቃርን ሆነ፡፡ እርስ በርስ ለመነጋገር ሞከሩ መስማማት አልቻሉም፡፡ አለመግባባታቸው ወደ ግጭት እንዳያመራ ጉዳያቸውን ለሀገር ሽማግሌዎች ማወያየት ወደው አደረጉት፡፡ በዳይና ተበዳይ ሽማግሌ ፊት ቀርበው ቅሬታቸው በአግባቡ ተጠና፡፡ የማያሻማ ፍርድ ተሰጠ፡፡ ችግሩ ተፈታ፡፡ ይቅር ተባብለው የቀድሞ ሠላማዊ ሕይታቸው ቀጥሏል፡፡ ፍትሕን ፍለጋ ወደ መንግሥታዊ ተቋማት አልሄዱም፡፡ ጊዜ፣ ጉልበት እና ገንዘብ ሳያባክኑ በአካባቢያቸው ችግራቸውን ፈትተዋል፡፡«በሽምግልና የተደረገው እርቀ ሠላም ከልብ ነው» ያሉት ወይዘሮ አቡኔ በፍርዱ መርካታቸውን ተናግረዋል፡፡ ለእርቀ ሠላም የተመረጡት ሽማግሌዎች ከሁሉም በላይ የሚታመኑ የፈረጠመ መንፈሣዊ ወኔ ያላቸው፣ የተበደለው ሰው ከቂሙ ነፃ እንዲወጣ ማድረግ የሚችሉ፣ አንደበተ ርቱዕ እና በሁለቱ ተሸማጋዮች ፍላጎት የተመረጡ መሆናቸዉን ወይዘሮ አቡኔ ተናግረዋል፡፡